গঙ্গারামপুরে তৃণমূল কর্মীকে লক্ষ্য করে গুলি, গ্রেফতার ২

গঙ্গারামপুর: দক্ষিণ দিনাজপুরের (South Dinajpur) গঙ্গারামপুরে (Gangarampur) তৃণমূল (TMC) কর্মীকে লক্ষ্য করে গুলি চালানোর ঘটনায় দ্রুত পদক্ষেপ নিল পুলিশ। ঘটনার ২৪ ঘণ্টার মধ্যেই জড়িত থাকার অভিযোগে দুই অভিযুক্তকে গ্রেফতার করেছে গঙ্গারামপুর থানার পুলিশ।

বৃহস্পতিবার সাংবাদিক বৈঠক করে মহকুমা পুলিশ আধিকারিক শুভতোষ সরকার জানান, গত মঙ্গলবার গভীর রাতে গঙ্গারামপুর থানার সামনে তৃণমূল কর্মী শিবা চৌধুরীকে লক্ষ্য করে গুলি চালানো হয়। এই ঘটনায় গঙ্গারামপুর টাউন তৃণমূলের এসসি/ওবিসি সেলের সভাপতি বাবু চৌধুরী ও তাঁর অনুগামীদের বিরুদ্ধে অভিযোগ ওঠে।

আরও পড়ুন: ‘ভূয়ো ডাক্তার’ বিতর্কে উত্তপ্ত বসিরহাট

ঘটনার পর আহত শিবা চৌধুরীর পরিবারের পক্ষ থেকে থানায় লিখিত অভিযোগ দায়ের করা হয়। সেই অভিযোগের ভিত্তিতে তদন্তে নেমে পুলিশ বুধবার মনোজ জয়সওয়াল ও গাড়িচালক বিশ্বজিৎ কুণ্ডুকে গ্রেফতার করে। তবে এখনও অধরা মূল অভিযুক্ত বাবু চৌধুরী। তাঁর খোঁজে তল্লাশি চালানো হচ্ছে বলে জানিয়েছেন এসডিপিও শুভতোষ সরকার।